"Ceea ce contează pentru mine este să ştiu cine vrea să lupte pentru aceste culori", a declarat marţi Luis Enrique, antrenorul lui Paris Saint-Germain, înaintea meciului pe care formaţia sa îl va juca pe terenul lui OGC Nice într-o restanţă din Ligue 1, scrie L'Equipe, potrivit Agerpres.
Înaintea partidei de miercuri de la Nisa, din etapa a 32-a de campionat, Luis Enrique le-a trimis marţi un mesaj jucătorilor săi într-o conferinţă de presă, explicând că doreşte ca ei să dea 100% pentru colectiv.
"Nu-mi pasă (dacă echipa rămâne neînvinsă în deplasare - n. r.). Ceea ce contează pentru mine este să ştiu cine vrea cu adevărat să poarte acest tricou al lui Paris-Saint-Germain, cine vrea să lupte pentru aceste culori, cine vrea să reprezinte în continuare capitala Franţei şi suporterii ei.
Asta contează pentru mine. Cine va da 100%, fie că joacă un meci de cartier la un festival din sat sau finala Ligii Campionilor? Acesta este tipul de jucător care vreau să reprezinte clubul sezonul viitor. Iar mâine (miercuri - n. r.), va fi un context perfect pentru a vedea de ce suntem capabili", a spus tehnicianul spaniol.
PSG şi-a asigurat de mai mult timp câştigarea campionatului şi poate reuşi eventul, urmând s-o întâlnească pe Olympique Lyon în finala Cupei Franţei.